b'\n_START_ARTICLE_\nMarijus Maksimas\n_START_PARAGRAPH_\nMarijus Maksimas (Marius Maximus, g. apie 160 m. \xe2\x80\x93 mirties data neai\xc5\xa1ki) \xe2\x80\x93 II a. pabaigos \xe2\x80\x93 III a. prad\xc5\xbeios rom\xc4\x97n\xc5\xb3 istorikas, ra\xc5\xa1\xc4\x99s lotyni\xc5\xa1kai._NEWLINE_Sekdamas Svetonijumi, jis para\xc5\xa1\xc4\x97 12 Romos imperatori\xc5\xb3 biografijas. \xc5\xa0iuo metu Marijaus darb\xc5\xb3 n\xc4\x97ra i\xc5\xa1lik\xc4\x99, ta\xc4\x8diau jis dar yra cituojamas IV a. ra\xc5\xa1tuose, pavyzd\xc5\xbeiui, August\xc5\xb3 istorijoje._NEWLINE_\xc5\xa0iuo metu n\xc4\x97ra ai\xc5\xa1ku, kiek patikimi Marijaus Maksimo darbai. Taip pat n\xc4\x97ra tiksliai \xc5\xbeinoma, kokiu mastu juo remiasi \xe2\x80\x9eAugust\xc5\xb3 istorija\xe2\x80\x9c \xe2\x80\x93 pagrindinis \xc5\xa1altinis, i\xc5\xa1 kurio \xc5\xbeinoma apie Marijaus k\xc5\xabryb\xc4\x85.\n_START_SECTION_\nBiografija\n_START_PARAGRAPH_\nMarijaus Maksimo \xc5\xa1eima grei\xc4\x8diausiai buvo kilusi i\xc5\xa1 Afrikos, pleb\xc4\x97j\xc5\xb3 luomo. T\xc4\x97vas buvo prokuratorius Galijoje. Valdant Komodui, Marijus tapo senatoriumi. 193 m., vald\xc5\xbei\xc4\x85 u\xc5\xbe\xc4\x97mus Septimijui Severui, jis tikriausiai buvo Legio I Italica legiono legatu prie \xc5\xbeemutinio Dunojaus, dalyvavo kovoje prie\xc5\xa1 Pescenij\xc5\xb3 Negr\xc4\x85. 197 m. kov\xc4\x97si Lugdunumo m\xc5\xab\xc5\xa1yje prie\xc5\xa1 Klodij\xc5\xb3 Albin\xc4\x85, paskui tapo Belgijos Galijos provincijos valdytoju. Manoma, kad apie 199 metus gal\xc4\x97jo b\xc5\xabti konsulu. 208 m. buvo Sirijos provincijos valdytoju, o po keleri\xc5\xb3 met\xc5\xb3 tapo pirmuoju kada nors buvusiu buvusiuoju konsulu, kuris tuo pa\xc4\x8diu metu tur\xc4\x97jo ir Azijos, ir Afrikos prokonsulo titul\xc4\x85. Tai rodo, kad jis labai gerai sutar\xc4\x97 su imperatoriumi Karakala. 223 metais Marijus Maksimas v\xc4\x97l tapo konsulu, valdant imperatoriui Aleksandrui Severui._NEWLINE_Mirties data n\xc4\x97ra \xc5\xbeinoma.\n_START_SECTION_\nK\xc5\xabryba\n_START_PARAGRAPH_\nManoma, kad jo darbas vadinosi \xe2\x80\x9eCaesares\xe2\x80\x9c (\xe2\x80\x9eCezariai\xe2\x80\x9c, sekant Svetonijaus knyga \xe2\x80\x9eDvylikos Cezari\xc5\xb3 gyvenimai\xe2\x80\x9c), ta\xc4\x8diau n\xc4\x97ra \xc5\xbeinoma, kada tiksliai Maksimas j\xc4\xaf para\xc5\xa1\xc4\x97. Knyg\xc4\x85 buvo ketinta ra\xc5\xa1yti kaip Svetonijaus veikalo t\xc4\x99sin\xc4\xaf, apra\xc5\xa1ant kit\xc5\xb3 12 imperatori\xc5\xb3 gyvenimus: nuo Nervos iki Heliogabalo. Maksimas pats mat\xc4\x97 bent jau septyneri\xc5\xb3 i\xc5\xa1 j\xc5\xb3 valdym\xc4\x85, ta\xc4\x8diau jo apra\xc5\xa1ytos biografijos yra abejotinos vert\xc4\x97s. Asmenyb\xc4\x97s apra\xc5\xa1ytos labai pavir\xc5\xa1utini\xc5\xa1kai ir net anekdoti\xc5\xa1kai. Marij\xc5\xb3 kritikavo Amianas Marcelinas ir \xc5\xa1v. Jeronimas. \xe2\x80\x9eAugust\xc5\xb3 istorijos\xe2\x80\x9c autorius, nors ir remdamasis Marijumi, \xc5\xa1ioje knygoje j\xc4\xaf kritikavo bent 26 kartus. Tik\xc4\x97tina, kad Marijus Maksimas ketino atkartoti ir net pranokti Svetonijaus stili\xc5\xb3, kuriame akcentuojamos pikanti\xc5\xa1kos detal\xc4\x97s apie apra\xc5\xa1omas asmenybes, skandalingesni poelgiai, anekdotai ir pana\xc5\xa1\xc5\xabs \xe2\x80\x9ebulvariniai\xe2\x80\x9c dalykai, o svarbiems tuo metu vykstantiems \xc4\xafvykiams beveik neskiriama d\xc4\x97mesio. Nepaisant to, Maksimo darbe b\xc5\xabt\xc5\xb3 galima rasti ir \xc5\xa1iuolaikinei istorijai labai svarbios informacijos.'